Eelmise nädalavahetuse edukaim linateos Eesti kinodes oli Angelina Jolie ja James McAvoy suurepäraste osatäitmistega õnnistatud põnevusfilm «Tagaotsitav», mis tõi kinodesse 6240 filmisõpra ning filmiärimeeste taskutesse 530 230 krooni.
Neljandat nädalat edetabelis püsiv «Seks ja linn» oli 2381 vaatajaga teisel kohal ning samuti neljandat nädalat publikut hullutav animafilm «Kung fu panda» 1966 huvilisega kolmandal kohal.
«Narnia kroonikad: Prints Caspian» suutis kinno meelitada 1833 inimest, kes jätsid kinokassadesse 110 830 krooni.
Viiendaks jäänud ulmefilm «The Happening» pakkus pinget aga mütoloogilise arvule kinokülastajatele – seda filmi käis möödunud nädalavahetusel vaatamas 666 inimest.